Diari Oficial de la Generalitat Valenciana


Sumari del DOGV 7, del 30-05-1979 (1979/801198)

DECRET pel qual es publica el text de l'acord d'iniciació del proces autonòmic per al Pais Valencià, completant omissions observades en el Decret de 9 de gener de 1979.
------------------------------------------------------------------------------------------------------------------------------------------------------------------------

### Dades del document

Número de DOGV
:   7

Data del DOGV
:   30-05-1979

Secció del DOGV
:   SENSE SECCIÓ ESPECÍFICA

Número del document
:   1979/801198


Data del document
:   09-01-1979

Organisme emissor


Tipus de document
:   Decret

Anàlisi jurídica

Decret pel qual es publica el text de l'acord d'iniciació del procés autonòmic per al País Valencià, completant omissions observades en el Decret de 9 de gener de 1979.  
El Consell del País Valencià, reunit en sessió plenària a la ciutat de Morella el dia 9 de gener de 1.979, va acordar iniciar el procés autonòmic per al País Valencià per la unanimitat dels seus membres. Publicat el text de l'acord al Butlletí Oficial del Consell del País Valencià, s'hi han observat omissions que procedeix completar tot disposant la publicació del text complet, que es el següent:  
El Consell del País Valencià, conscient de la seua responsabilitat en aquesta transcendental fase política que viu el poble valencià, va recomanar en el seu moment el vot afirmatiu a la Constitució que reinstaura la democràcia, Constitució que, amés a més, tot reconeixent i garantitzant el dret a l'autonomia de les nacionalitats i regions que integren la nació espanyola, estableix el procediment per assolir la institucionalització del País Valencià com a comunitat autònoma.  
El Consell del País Valencià es vincula i es converteix en expressió del profund desig autonòmic del poble valencià, expressat massivament en la manifestaciò del 9 d'octubre del 1977. Desig de llibertat novament reiterat i canalitzat a través del Compromís Autonòmic subscrit per tots els partits polítics del País Valencià amb representació parlamentaria, i partits extra- parlamentaris.  
Desenvolupant aquest Compromís adquirit per les forces polítiques valencianes, el Consell acorda assumir la facultat que la Constitució li reconeix, a la Disposició Transitòria Primera, i per aquest acte substitueix la iniciativa que l'apartat 2 de l'article 143 atribueix a les Diputacions Provincials en allò que al començament del procés autonòmic es refereix. Al present acord del Consell hauran de sumar-se els municipis valencians una vegada celebrades les eleccions locals. Segons s'hi prevé al Compromís autonòmic i dintre l'àmbit provincial. Serà des d'aquest moment que començarà a comptar el termini de sis mesos que estableix l'article 143-2 de la Constitució, per tal de complir els requisits necessaris per a la petició d'autonomia.  
El Consell del País Valencià, d'acord amb el Compromís Autonòmic, aspira tant a la més perfecta institucionalització de la Comunitat Autonòmica valenciana, com a l'obtenció de les màximes competències possibles d'autogovern, tal i com queda establert a l'article 151 de la Constitució. Per a la qual cosa el Consell fa una crida a tots els ciutadans de tots els municipis del País Valencià perquè estimulen els nous Ajuntaments democràtics a sumar-se al present acord del Consell, amb el que permetran avançar cap a la consecució de l'Estatut d'autonomia.  
Així mateix, el Consell exposa la necessitat de la ràpida promulgació de la Llei Orgànica que ha de regular la celebració del Referèndum Autonòmic prevista l'article 151-1 de la Constitució. El Consell considera que propiciar aquesta Llei Orgànica amb urgència, ha de ser u dels compromisos dels parlamentaris valencians elegits en les properes eleccions generals.  
El Consell, finalment, en l'actual període de dissolució del Plenari de Parlamentaris del País Valencià, entén que ha de mantenir-se vigent la plena activitat política cap a l'autonomia. En aquest sentit el Consell continuarà desenvolupant els treballs relatius a l'Estatut, que en el seu dia aportarà a l'Assemblea de parlamentaris valencians, a qui correspon l'elaboració del Projecte d'Estatut d'autonomia.  
Donat a Morella, a 9 de gener de 1979.  
El President del Consell   
JOSEP LLUIS ALBIÑANA OLMOS